Koch se kniebesering glo 'afpers-taktiek' | Netwerk24
Koch se kniebesering glo 'afpers-taktiek'
Deur Heinz Schenk 07 Junie 2016 14:14
Vincent Koch. Foto: Gallo
Vincent Koch en sy agent, Gert van der Merwe, is besig om die Pumas glo "af te pers" sodat hy hom vroeër by die Saracens in Engeland kan aansluit.
Die Pumas is so ontstoke oor dié vaskopstut, wat die afgelope twee jaar aan die Stormers geleen word, en sy verteenwoordigers se optrede dat hulle Dinsdag 'n amptelike klag by die Suid-Afrikaanse Rugbyunie (Saru) ingedien het.
Koch is ontevrede met die Laevelders se onwilligheid om op 'n oordragbedrag met Saracens, die Engelse kampioen, ooreen te kom.
Die 26-jarige vaskopstut, wat tot einde Oktober gekontrakteer is, het nou die unie ingelig hy het 'n langdurige kniebesering waarop daar ná vanjaar se Superrugbyreeks geopereer moet word.
"Dit is blatante afpersing," sê Pieter Burger, uitvoerende hoof van die Pumas.
"As Vincent se kniebesering so ernstig is, hoekom word die operasie uitgestel? Dit is darem maar baie toevallig dat hy 'n tyd langs die kantlyn moet deurbring wanneer hy juis in die Curriebekerreeks vir ons moet speel."
Die Pumas het inligting bekom dat Koch glo perdfris is en het 'n amptelike mediese verslag by die Stormers aangevra.
"Ons het in Vincent belê toe niemand anders in hom geglo het nie. Dit was die geleenthede wat ons vir hom geskep het, wat hom toegelaat het om te groei," sê Burger.
"Ons het geen aanspraak op sy toekoms nie, maar ons wil graag net hê hy moet in 'n laaste Curriebekerveldtog iets teruggee aan die plaaslike spelers."
Die Pumas het reeds twee stutte dié seisoen aan langtermynbeserings afgestaan en benodig Koch se teenwoordigheid
Luidens Netwerk24 se inligting was die Saracens aanvanklik nie eens bereid om 'n oordragbedrag – 'n vereiste vir spelers wat nog onder kontrak is – te betaal nie.
Nadat die Pumas vasgeskop het, is 'n bedrag van sowat R240 000 aangebied.
Die unie se raad het die aanbod onmiddellik afgekeur.
"Gesoute vaskopstutte is een van die skaarsste spelers in Suid-Afrikaanse rugby. R240 000 vir 'n Springbokstut is belaglik," sê Burger.
"Jy kan nie 'n mededingende kopie daarmee in die mark maak nie."
Van der Merwe het bevestig Koch sal eers aan die einde van die Suid-Afrikaanse rugbyseisoen na Brittanje vertrek.
"Ons het die moontlikheid bespreek dat Vincent vroeër vrygestel word, maar die oordragfooi is nie ooreengekom nie," sê hy.